૨૦૧૧ અને ૨૦૧૨ની રનર-અપ ટીમ હાલાઈ લોહાણાએ લીગના મૅચના ફસ્ર્ટ રાઉન્ડમાં પોતાની પ્રથમ જ મૅચમાં ટોસ જીતીને બૅટિંગ કરવાનો નિર્ણય લીધો હતો. મિડ-ડે કપમાં સૌપ્રથમ વખત રમી રહેલા પ્રશાંત કારિયા (૨૩) અને જૂના જોગી મેહુલ ગોકાણી (૫૪)ની ઓપનિંગ જોડીએ જ ચોથી ઓવરના અંત સુધીમાં એક વિકેટે ૪૪ રન કરી દીધા હતા. ત્યાર બાદ રનમાં બઢોતરી ચાલુ જ રહી હતી ત્યારે વીસા સોરઠિયા વણિકના બોલર ગૌરવ શાહની દિશાહીન છેલ્લી ઓવરમાં બૅટ્સમેનોએ ધડબડાટી બોલાવીને ૫૦ રન ફટકારીને ઓવરના અંતે ફાઇનલ સ્કોર ૪ વિકેટે ૧૭૨ પર પહોંચાડી દીધો હતો.